KIRJALLINEN KYSYMYS E-1089/02 esittäjä(t): Emmanouil Bakopoulos (GUE/NGL) komissiolle. Koirien laiton maahantuonti Belgiaan.



Virallinen lehti nro 229 E , 26/09/2002 s. 0177 - 0178



KIRJALLINEN KYSYMYS E-1089/02 esittäjä(t): Emmanouil Bakopoulos (GUE/NGL) komissiolle (18. huhtikuuta 2002) Aihe: Koirien laiton maahantuonti Belgiaan Ranskan television 22. maaliskuuta 2002 lähettämässä ohjelmassa esitettiin reportaasi, jonka mukaan Belgiaan tuodaan laittomasti koiria Itä-Euroopan maista. Koirat tulevat Belgiaan sellaisista maista kuten Slovakia ja Ukraina, jonka jälkeen ne myydään tiettyihin liikkeisiin 3070 euron hintaan. Kyseinen liike sitten huolehtii kantakirjan hankkimisesta koiralle, ja näin siitä tulee tuote, joka voidaan viedä mihin tahansa unionin jäsenvaltioon ja jälleenmyydä jopa 500 euron hinnalla. Tämän laittoman kaupankäynnin lisäksi ongelmana on, että hyvin usein monet koirista ovat sairaita ja näin ollen niiden kuolleisuus on hyvin korkea. Komissiolta siis kysytään: Onko se tietoinen tästä laittomasta kaupasta ja aikooko se vastaisuudessa huolehtia kuluttajien suojelemisesta ja myös koirien, jotka kärsivät tästä kaupasta? David Byrnen komission puolesta antama vastaus (5. kesäkuuta 2002) Komissio on tiedotusvälineistä saanut tietoonsa, että Itä-Euroopan maista tuodaan laittomasti koiria Euroopan yhteisöön ja että tämä kaupankäynti on vahingollista sekä kuluttajille että sen kohteena oleville eläimille. Tällaisten ongelmien käsittelemiseksi komissio on viime vuosina pyrkinyt ottamaan käyttöön pakottavia säännöksiä, joiden tarkoituksena on säännellä eläinten liikkuvuutta Euroopan unionin alueella sekä kaupallisessa tarkoituksessa että yksityishenkilöiden kuljettaessa lemmikkieläimiään. Tärkein yhteisön normi, jolla säännellään kolmansista maista peräisin olevilla eläimillä käytävää kauppaa, on 13 päivänä heinäkuuta 1992 annettu neuvoston direktiivi 92/65/ETY, jossa määritellään eläinten terveyttä koskevat vaatimukset eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY(1) liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset. Tuontia kolmannesta maasta koskevat säännöt rinnastetaan direktiivin kolmannessa luvussa jäsenvaltioiden väliseen eläimillä käytävään kauppaan. Terveydellisiä vaatimuksia koskevia yhteisön säännöksiä ja erityisesti direktiiviä 92/65/ETY sovelletaan kuitenkin ainoastaan kaupallisiin transaktioihin. Kyseiset tuonnit on toteutettu ilmeisessä petostarkoituksessa, eikä eläimillä käytävää kauppaa koskeva yhteisön lainsäädäntö näin ollen koske näitä tapauksia. Pyrittäessä ratkaisemaan koirien laitonta yhteisöön tuontia koskevaa erityisongelmaa parlamentille ja neuvostolle on annettu (komission EY:n perustamissopimuksen 250 artiklan mukaan esittämä) muutettu ehdotus parlamentin ja neuvoston asetukseksi lemmikkieläinten muuhun kuin kaupalliseen kuljettamiseen sovellettavista eläinten terveyttä koskevista vaatimuksista(2). Vaikka ehdotuksen ensisijaisena tavoitteena on säännellä yksityishenkilöiden lemmikkieläinten muuta kuin kaupallista kuljettamista, on osoittautunut tarpeelliseksi noudattaa kaupallisiin transaktioihin sovellettavia säännöksiä myös muussa kuin kaupallista kuljettamista koskevassa sääntelyssä, jotta estettäisiin kaupallisten kuljetusten naamioiminen petostarkoituksessa lemmikkieläinten muuksi kuin kaupalliseksi kuljettamiseksi. Ehdotus hyväksyttiin ensimmäisessä käsittelyssä parlamentin 2. ja 3. toukokuuta 2001 pidetyssä istunnossa ja siitä laaditaan lähiaikoina yhteinen kanta. (1) EYVL L 268, 14.9.1992. (2) EYVL C 270 E, 25.9.2001.